Diari Oficial de la Generalitat Valenciana


Sumari del DOGV 5815, del 28-07-2008 (2008/9301)

ORDE de 18 de juliol de 2008, de la Conselleria d'Agricultura, Pesca i Alimentació, per la qual es regula la concessió de les subvencions per a fomentar la producció de productes agroalimentaris de qualitat d'origen animal.
-------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2008/07/18/(1)/dof/vci/html**

### Dades del document

Número de DOGV
:   5815

Data del DOGV
:   28-07-2008

Secció del DOGV
:   I. DISPOSICIONS GENERALS

Número del document
:   2008/9301


Data del document
:   18-07-2008

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Correcció d'errades

Anàlisi jurídica

 Descriptors 

:   * suport econòmic
    * agrupació de productors agraris
    * persona jurídica
    * indústria agroalimentària
    * qualitat del producte
    * associació
    * producte d'origen animal
    * ajuda a l'agricultura
    * legislació

ORDE de 18 de juliol de 2008, de la Conselleria d'Agricultura, Pesca i Alimentació, per la qual es regula la concessió de les subvencions per a fomentar la producció de productes agroalimentaris de qualitat d'origen animal. [2008/9301]  
En el Reial Decret 1615/2007, de 7 de desembre (BOE núm. 304, del dia 20 de desembre de 2007), s'establixen les bases reguladores per a la concessió de les ajudes per a fomentar la producció de productes agroalimentaris de qualitat d'origen animal, i en els articles 7 i 10 es disposa que les sol·licituds es dirigiran a l'òrgan competent de la comunitat autònoma al territori de les quals es localitze el domicili social del sol·licitant, i que seran els òrgans competents d'aquella els que instruiran el procediment, resoldran i efectuaran el pagament de la subvenció.  
D'altra banda, en l'article 6 del mateix reial decret s'enumeren tres criteris objectius d'atorgament de la subvenció, i s'assenyala que, a més, cada comunitat autònoma disposarà fins de sis punts per a valorar altres criteris objectius complementaris en les sol·licituds.   
Per tant, procedix precisar les bases reguladores del Reial Decret 1615/2007 esmentat, amb l'establiment i la ponderació dels criteris objectius autonòmics, i determinar, així mateix, els òrgans competents per a la instrucció, la resolució i el pagament de les ajudes.   
Estes ajudes s'ajusten al que s'establix en el Reglament (CE) núm. 1857/2006, de la Comissió, de 15 de desembre de 2006, sobre l'aplicació dels articles 87 i 88 del Tractat a les ajudes estatals per a les petites i mitjanes empreses dedicades a la producció de productes agrícoles i pel qual es modifica el Reglament (CE) núm. 70/2001 (DOUE L-538, de 16 de desembre de 2006).  
Per les raons exposades, i de conformitat amb la Llei 38/2003, General de Subvencions, i el text refós de la Llei d'Hisenda Pública de la Generalitat Valenciana, i vista la proposta de la Direcció General de Comercialització, en l'exercici de les funcions que tinc atribuïdes d'acord amb el que s'establix en l'article 28 de la Llei 5/1983, de 30 de desembre, del Consell.  
ORDENE  
Article primer  
Les subvencions per a fomentar la producció de productes agroalimentaris de qualitat d'origen animal corresponents als sol·licitants domiciliats a la Comunitat Valenciana les concedirà la Conselleria d'Agricultura, Pesca i Alimentació, de conformitat amb les disposicions del Reial Decret 1615/2007, de 7 d'octubre, i de la present orde.  
Article segon  
Podran ser beneficiaris d'estes subvencions les persones jurídiques associatives de l'àmbit agrari, incloses les associacions o agrupacions de productors, que apliquen programes de producció de qualitat i complisquen els requisits establits en el Reial Decret 1615/2007, de 7 d'octubre, i en la present orde.   
L'entitat sol·licitant, així com els associats beneficiaris últims de les activitats subvencionables, hauran de complir els requisits de l'annex I del Reglament (CE) núm. 70/2001, de la Comissió, de 12 de gener de 2001, relatiu a l'aplicació dels articles 87 i 88 del Tractat CE a les ajudes estatals per a les petites i mitjanes empreses.  
Article tercer  
1. La sol·licitud d'ajuda haurà de ser formalitzada per mitjà de la presentació i l'emplenament de l'imprés «Sol·licitud d'ajuda per a fomentar la producció de productes agroalimentaris de qualitat d'origen animal», el qual es facilitarà a les oficines de la Conselleria d'Agricultura, Pesca i Alimentació, o en la seua pàgina web (http://www.gva.es).  
2. La sol·licitud anirà acompanyada de la documentació prevista en l'article 7 del Reial Decret, així com de la documentació següent:  
a) Acreditació de la personalitat jurídica del sol·licitant, de la identitat i capacitació del seu representant.  
b) Fotocòpia de la targeta d'identificació fiscal (CIF) del sol·licitant.  
c) Imprés de manteniment de tercers, el qual es facilitarà a les oficines de la Conselleria d'Agricultura, Pesca i Alimentació, o en la seua pàgina web (http://www.gva.es).  
d) Declaració formal d'altres ajudes sol·licitades o obtingudes per a la mateixa activitat.  
e) Declaració responsable de no trobar-se sotmés a cap de les circumstàncies recollides en l'apartat 2n de l'article 13 de la Llei 38/2003, de 17 de novembre, General de Subvencions, i que n'impossibiliten la consideració com a beneficiari.  
f) Declaració responsable del sol·licitant sobre el compliment de la normativa d'integració laboral de persones amb discapacitat o, si és el cas, l'exempció de l'obligació, segons s'establix en el Decret 279/2004, de 17 de desembre, del Consell, pel qual es regulen procediments de contractació administrativa i de concessió de subvencions per al foment de l'ocupació de les persones amb discapacitat.  
g) Declaració expressa del sol·licitant sobre el coneixement de la normativa que regix esta línia d'ajudes.  
h) Documentació justificativa de la condició de PIME del sol·licitant i dels beneficiaris últims, que podrà consistir en una declaració responsable de l'òrgan de direcció de l'entitat sol·licitant.  
3. La sol·licitud d'ajuda, juntament amb la documentació requerida, haurà de dirigir-se a la Direcció General de Comercialització. Podrà presentar-se a la Conselleria d'Agricultura, Pesca i Alimentació, c/ Amadeu de Savoia, 2, 46322 València, o en qualsevol altre lloc habilitat d'acord amb l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Les sol·licituds d'ajuda podran presentar-se anualment fins al 31 de maig de cada any.  
Article quart  
1. L'ordenació i la instrucció del procediment correspon a la Direcció General de Comercialització. La valoració i proposta de la concessió de les sol·licituds presentades l'efectuarà un òrgan col·legiat presidit per un cap d'àrea de la Direcció General de Comercialització i compost per un cap d'àrea de la Direcció General de Comercialització, per un cap de servici de la Direcció General de Comercialització i tres funcionaris de la Generalitat Valenciana. Actuarà com a secretari un funcionari de la Direcció General de Comercialització.  
2. L'òrgan gestor està autoritzat per a demanar els certificats corresponents de trobar-se al corrent en les obligacions fiscals i davant de la Seguretat Social en relació amb els sol·licitants de les ajudes.  
3. Les sol·licituds les resoldrà la consellera d'Agricultura, Pesca i Alimentació, dins del termini de sis mesos comptadors des de l'endemà de la data de l'acabament del termini de presentació de sol·licituds.  
4. Les sol·licituds que no es resolguen expressament en els terminis previstos podran entendre's denegades.  
5. Es notificarà al sol·licitant, en el termini de 10 dies, comptadors a partir de la data de la resolució, la concessió o denegació de l'ajuda i, si és el cas, la seua quantia, juntament amb les condicions particulars que ha de complir el beneficiari que s'estimen convenients.  
6. Contra l'esmentada resolució es podrà interposar els recursos pertinents, d'acord amb el que es preveu en la Llei 30/1992, de Règim Jurídic de les Administracions Públiques i del Procediment Administratiu Comú.  
Article cinqué  
1. La concessió de les ajudes quedarà condicionada a les disponibilitats pressupostàries existents en cada exercici. Les ajudes seran finançades íntegrament amb fons procedents dels pressupostos generals de l'Estat. Anualment, es publicarà una resolució del conseller/a en la qual s'establiran els imports globals màxims corresponents.  
2. El procediment de concessió de les subvencions previstes en el Reial Decret 1615/2007 es farà en règim de concurrència competitiva.  
3. D'acord amb tot això, les sol·licituds d'ajuda s'ordenaran atenent els criteris objectius següents:  
a) Els programes de producció de qualitat que comercialitzen més volum, segons l'espècie, de productes agroalimentaris de qualitat d'origen animal. D'un a cinc punts.  
b) Els programes de producció de qualitat que tinguen un nombre més gran d'explotacions ramaderes. D'un a cinc punts.  
c) Els programes de producció de qualitat les explotacions dels quals mantinguen races ramaderes autòctones en règims extensius, d'acord amb el que s'establix en la norma reglamentària corresponent. D'un a cinc punts.  
d) Programes que comporten una certificació específica d'un abast, norma o estàndard reconegut a nivell autonòmic, nacional o internacional. D'un a dos punts.  
e) Nombre més gran d'activitats subvencionables vinculades al programa de qualitat. D'un a dos punts.  
f) Els programes de producció de qualitat que tinguen menys antiguitat de funcionament. D'un a dos punts.  
Article sisé  
1. Els pagaments parcials o totals de l'ajuda aprovada s'efectuaran una vegada realitzades les activitats subvencionades, i el beneficiari haurà d'aportar abans del 15 de novembre de l'exercici corresponent, llevat que es determine un termini distint en la resolució de la concessió de l'ajuda, el compte justificatiu, en el qual cal incloure, sota responsabilitat del beneficiari, declaració de les activitats realitzades, el seu cost i el desglossament de cada una de les despeses produïdes i els ingressos que han finançat l'activitat, d'acord amb la Llei 38/2003, de 17 de novembre, General de Subvencions, i amb el text refós de la Llei d'Hisenda Pública de la Generalitat Valenciana. Juntament amb esta documentació s'aportarà, a més, una memòria explicativa del resultat del programa de qualitat realitzat, amb el contingut suficient per a avaluar-ne el desenvolupament.  
2. Juntament amb el compte justificatiu caldrà presentar les factures amb els justificants de pagament corresponents. A més, haurà de presentar-se una declaració del beneficiari sobre altres ajudes sol·licitades o concedides per a les mateixes inversions.  
3. En el supòsit de prestació de servicis per empreses de consultoria o assistència tècnica, s'hauran d'afegir dos pressupostos a més del triat, en el cas que s'incloguen partides superiors a 12.000 euros, al seu torn s'haurà de justificar l'elecció quan no recaiga en la proposta econòmica més avantatjosa. Tot això d'acord amb el que es preveu en l'article 31 de la Llei 38/2003, de 17 de novembre, General de Subvencions.  
4. La Conselleria d'Agricultura, Pesca i Alimentació podrà sol·licitar al beneficiari informació complementària de l'aportada; inspeccionar directament les instal·lacions per al seguiment de les activitats subvencionades; i també requerir informació a les entitats designades per a l'aplicació de les accions previstes en el reglament de control establit en l'article 4.1f del Reial Decret 1615/2007.  
DISPOSICIÓ ADDICIONAL  
Les sol·licituds d'ajuda per a 2008 presentades d'acord amb les disposicions del Reial Decret 1615/2007, fins al 31 de maig de 2008 inclusivament, seran admeses i tramitades d'acord amb el reial decret esmentat i amb la present orde.  
DISPOSICIONS FINALS  
Primera  
Es faculta el/la director/a general de Comercialització de la Conselleria d'Agricultura, Pesca i Alimentació per a emetre els actes, les resolucions i les instruccions que calguen per a l'aplicació d'esta orde.  
Segona  
Esta orde entrarà en vigor l'endemà de la publicació en el Diari Oficial de la Comunitat Valenciana.  
València, 18 de juliol de 2008  
La consellera d'Agricultura, Pesca i Alimentació,  
MARITINA HERNÁNDEZ MIÑANA


Còpia Permalink ELI